Kesäkuussa järjestetyllä leirillä harjoiteltiin ammuntaa. Paikalla oli myös Pohjoismaiseen vastarintaliikkeeseen kytkeytyviä henkilöitä.

Kansallismielisten kesäleirin ohjelmaan kuului muun muassa jousiammuntaa. Kuva verkkosivusta

Kansallismielisten liittouman kesäkuussa järjestämä leiri on herättänyt viime päivinä kohua. Yhdistyksen julkaisemissa kuvissa näkyy henkilöitä harjoittelemassa jousella ja ilmakiväärillä ihmisten kasvokuviin ampumista. Kuvissa näkyy myös rivi puukkoja.

Julkaistuissa kuvissa maalitauluina käytetyt kasvot on sensuroitu hymynaamoilla, mutta sosiaalisessa mediassa niissä on esitetty olevan tunnettuja henkilöitä muun muassa politiikasta.

Kesäleirille osallistui perussuomalaisia ja uusnatseja

Sosiaalisessa mediassa jaettujen kuvien perusteella leiri järjestettiin todennäköisesti Tuuhosen leirikeskuksessa Ruovedellä. Leirikeskuksen varauksista vastaava vapaa-ajan ohjaaja Jukka Majala ei ollut tietoinen kesäleiristä tai sen luonteesta.

– Yksityishenkilö on sähköpostitse varannut meiltä tuona viikonloppuna tilat käyttöönsä. Enempää en tiedä tapahtuman luonteesta tai voi kommentoida varaajaa, Majala sanoo.

Kuvien perusteella kesäleirillä oli paikalla sekä perussuomalaisten jäseniä että oikeuden päätöksellä kiellettyyn Pohjoismaiseen vastarintaliikkeeseen (PVL) kytkeytyviä henkilöitä. PVL on uusnatsistinen järjestö.

Tampereen perussuomalaisten hallituksen jäsen, maallikkotuomari Seikku Kaita esiintyy paikalta otetuissa kuvissa. Pohjoismaisen vastarintaliikkeen johtaja Antti Niemi ampuu kuvissa ilmakiväärillä.

Vasemmistoliiton valtuustoryhmä vaatii toimia

Perussuomalaiset ovat tällä hetkellä mukana Tampereen pormestarikoalitiossa. Vasemmistoliiton valtuustoryhmä on esittänyt vaatimuksen, että tilannetta käsiteltäisiin mahdollisimman pian. Puheenjohtaja Mikko Aaltosen mukaan tilanne on herättänyt paljon keskustelua valtuustoryhmässä.

– Haluamme nostaa keskusteluun sen, voivatko kunnallisissa luottamustehtävissä toimivat ihmiset olla mukana leirillä, jossa ammutaan ministereiden kuviin ja julkaista niitä ilman seuraamuksia, Aaltonen sanoo.

Terhi Kiemunki, joka kuuluu Tampereen kaupungin sivistyslautakuntaan ja toimii varavaltuutettuna perussuomalaisten Tampereen valtuustoryhmässä, on Kansallismielisten liittouman varapuheenjohtaja.

Tampereen kaupungin apulaispormestari Johanna Loukaskorpi käsitteli samaa ongelmaa Facebook-päivityksessään Tampereen kuntapolitiikka -ryhmässä.

– Minusta sivistys- ja kulttuurilautakunnan puheenjohtajana kyseinen ’kansallismielinen’ toiminta ei mitenkään sovi sivistyslautakunnan jäsenelle ja pidän toimintaa paheksuttavana, Loukaskorpi kommentoi Kiemungin asemaa.

Aamulehti ei tavoittanut Kiemunkia kommentoimaan, osallistuiko hän itse leirille.

Myös vasemmistoliiton valtuutetut Noora Tapio ja Ulla-Leena Alppi sekä vihreiden valtuutettu Jaakko Stenhäll kommentoivat päivitystä. Heidän mielestään koko perussuomalaisten puolueen mukanaoloa valtuustokoalitiossa täytyy pohtia.

Valtuustoryhmän puheenjohtaja haluaa selvityksen

Tampereen perussuomalaisten valtuustoryhmän puheenjohtaja Lassi Kaleva kommentoi Facebookissa leiriä ja sen ympärillä olevaa kohua torstai-iltana.

– Toiminta kesäleirillä kuulostaa vähintäänkin erikoiselta ja arveluttavalta. Perussuomalaiset kunnioittavat demokratiaa ja oikeusvaltiota, ja mikäli joku ei näitä arvoja jaa, ei voi olla mukana porukassa, Kaleva kirjoittaa.

Kaleva sanoo, että muun muassa valtuustoryhmä pyytää asiaan liittyviltä henkilöitä pikaisen selvityksen tapahtuneesta.

Leirin järjestänyt Kansallismielinen liittouma yhdistää eri äärioikeistolaisia tahoja yhteen. Se kertoo haluavansa vaikuttaa yhteiskuntaan ulkoparlamentaarisesti.

Liittouman näkyvin tapahtuma oli viime vuoden elokuussa Turussa terrori-iskujen uhrien muistoksi järjestetty kulkue. Kulkueeseen osallistui perussuomalaisten jäseniä, vastarintaliikkeen uusnatseja sekä pienempiä äärioikeistolaisia ryhmiä. Kulkue järjestetään uudelleen tänä vuonna.

PETRI JÄÄSKELÄINEN